ไทยพาณิชย์ยืนยันระบบความปลอดภัยตู้เอทีเอ็ม
ธนาคารไทยพาณิชย์ขอยืนยันในความปลอดภัยในการให้บริการ เอทีเอ็ม แก่ลูกค้าอย่างดีที่สุด
7 ก.ค. 2560

ธนาคารไทยพาณิชย์ขอยืนยันในความปลอดภัยในการให้บริการ เอทีเอ็ม แก่ลูกค้าอย่างดีที่สุดตามที่มีการส่งต่อข้อมูลทาง โซเชียล มีเดีย  เกี่ยวกับเรื่องเครื่อง เอทีเอ็มของธนาคารไทยพาณิชย์ถูกสกิมมิ่ง นั้นธนาคารขอเรียนว่า กลุ่มธนาคารที่เป็นสมาชิกของชมรมธุรกิจบริการเอทีเอ็ม สมาคมธนาคารไทยนั้น ได้มีความร่วมมือกันในเรื่องของข้อมูลในกรณีที่มีข้อสงสัยที่อาจจะเกิดการ สกิมมิ่ง เครื่อง เอทีเอ็มของธนาคารสมาชิกทุกธนาคาร โดยเราจะมีการแชร์ข้อมูลให้ธนาคารสมาชิกได้รับทราบ เพื่อหาทางป้องกันความเสียหายที่อาจจะเกิดขึ้นได้อย่างรวดเร็ว เช่น การอายัดและเปลี่ยนบัตรให้กับลูกค้า เป็นต้น โดยจะไม่มีการนำข้อมูลภายในชมรมฯ เผยแพร่ออกไปยังหน่วยงานอื่น หรือภายนอกธนาคาร ซึ่งอาจจะก่อให้เกิดความเข้าใจผิดและเกิดความไม่เชื่อมั่นในการทำธุรกรรมผ่านเครื่อง เอทีเอ็มได้ ธนาคารขอเรียนลูกค้าและประชาชนที่ได้รับข้อมูลดังกล่าวว่าในกรณีนี้ยังไม่มีความเสียหายเกิดขึ้นกับลูกค้าแต่อย่างใด ทั้งนี้ธนาคารมีระบบในการตรวจสอบความผิดปกติของเครื่อง เอทีเอ็มอย่างใกล้ชิด และมีมาตรการในการเตือนและป้องกันที่รวดเร็วบนความปลอดภัยขั้นสูงสุด รวมถึงให้ความสำคัญกับการดูแลลูกค้าของธนาคารเป็นอย่างดี ในกรณีที่ลูกค้าของธนาคารเกิดความเสียหายอันเนื่องมาจากการ สกิมมิ่งของกลุ่มมิจฉาชีพ ธนาคารให้ความสะดวก ความคุ้มครองและรับผิดชอบในความเสียหายที่เกิดขึ้นอย่างเต็มที่ ธนาคารขอยืนยันที่จะดูแลและให้บริการลูกค้าด้วยความปลอดภัยอย่างสูงสุด ขอให้ลูกค้าทุกท่านเชื่อมั่นในการทำธุรกรรมผ่านเครื่อง ATM ของธนาคารไทยพาณิชย์ดังเดิมหากลูกค้ามีข้อสงสัยสามารถสอบถามได้ที่ศูนย์บริการลูกค้าธนาคารไทยพาณิชย์ โทรศัพท์ 02 777 7777